På landsplan er huspriserne i gennemsnit steget med fire procent. Som den eneste region er priserne dog faldet markant i Nordjylland.

For sjette år i træk steg priserne på det danske boligmarked. Det viser en opgørelse, som boligsiden.dk har lavet. På landsplan steg priserne på villaer og rækkehuse med fire procent. Nordjylland skiller sig dog ud fra statistikkerne. For selvom det har været en prisfest i resten af landet, så er priserne faldet markant. Ifølge tallene fra Boligsiden, så er priserne i Nordjylland faldet med 5,8 procent. - Generelt ser vi, at priserne omkring de store byer stiger. Det er meget interessant, for i byerne omkring Limfjorden, der falder priserne, fortæller Birgit Daetz, der er kommunikationsdirektør for Boligsiden. Det er ikke unormalt, at Nordjylland adskiller sig fra de landsdækkende trends på boligmarkedet, men at det er så markant en forskel, havde Boligsiden.dk ikke regnet med. - Vi har ikke forklaringen endnu. Vi sidder og grubler lidt over det. At det adskiller sig så meget, det er overraskende, fortæller Birgit Daetz. Selvom det er gået ned ad bakke for priserne på villaer og rækkehuse, så har priserne på ejerlejligheder ikke været lige så hårdt ramt. I Nordjylland er priserne på ejerlejligheder steget med 1,5 procent. Det er dog landets laveste stigning. På landsplan er priserne på ejerlejligheder i 2018 steget med 4 procent. Nordjyske salgspriser på villaer og rækkehuse i december 2018: Kilde: Boligsiden.dk Landsdækkende salgspriser på villaer og rækkehuse i december 2018: Kilde: Boligsiden.dk